Skokdiagnose vir lieflingkindKlein Mieke van den Berg in die hospitaal. (Foto: Facebook) Sewe jaar nadat Monique van den Berg van Rustenburg in Noordwes bo-oor haar toe 15 maande oue babadogtertjie gaan lê het in ŉ desperate poging om haar teen plaasaanvallers te beskerm, moet sy en haar man wéér ’n laer om hul blondekopkind trek. Dié keer om die siekte uit te hou. Klein Mieke (nou 8) is vandeesweek tot haar ouers se skok met akute limfoblastiese leukemie (ALL) gediagnoseer. “Monique se hart is in miljoene stukke,” vertel haar man, Christo. Die egpaar se oudste word tans in ’n private hospitaal in die noorde van Pretoria in Gauteng behandel waar sy vir die volgende twee jaar drie keer ’n week chemoterapie sal moet ondergaan. “Daar is ’n tweejaarplan … Mieke verstaan wat aan die gebeur is, maar sy glo dit nie,” vertel Christo enkele dae nadat hy en sy vrou hul dogter se diagnose ontvang het. “Mieke sê vir almal wat haar bel: ‘Hou op worry. Ek is nie siek nie. Ek het nie kanker nie.’ “Haar geloof is die sterkste van ons almal s’n. Die Van den Berg-gesin van Rustenburg. (Foto: Facebook) “Ons leer by haar. Die Bybel sê mos ons moet glo soos ’n kind.” Mieke het begin verlede week skielik bleek voorgekom en van naarheid gekla. Haar ouers was aanvanklik nie te bekommerd nie en het dit met oor-die-toonbank-medikasie behandel. Teen Donderdag het Mieke egter flou geword. Die gesin se huisdokter het Vrydag die slegte nuus gebreek: “Dis kanker.” “Dit was glad nie maklik nie. Ons is in ’n toestand. Ek dink ek het al my trane seker binne ’n uur uitgehuil.” Dokters het intussen verduidelik dat Mieke weens die leukemie nie ’n imuunstelsel het nie, wat beteken dat sy nie net vir die volgende twee jaar behandeling sal moet ontvang nie, maar ook tuis onderrig sal moet word. Die aanval Christo en Monique van den Berg destyds met baba Mieke. (Foto: Verskaf) Mieke se onverwagse siekte is nie die eerste traumatiese gebeurtenis om haar gesin te ruk nie. Mieke en haar ouers het in 2015 ’n plaasaanval oorleef. Maroela Media het destyds berig Christo en Monique het die betrokke aand in Oktober van daardie jaar by haar neef op sy plaas gaan koffie drink, aangesien hulle gesukkel het om baba Mieke aan die slaap te kry. Aanvallers het daardie aand deur die veiligheidshek van die plaashuis gebreek. Die aanvallers het destyds die 15 maande oue Mieke uit Monique se arms probeer ruk. Monique het haar teruggegryp en die aanvaller het haar hard oor die kop met ’n koevoet geslaan. Monique het geval en Christo het tussen haar en die aanvaller gaan staan. Christo is daarna in sy kuit geskiet en hy het ook geval. Monique is toe weer ’n paar keer hard oor haar kop geslaan. Sy het haar rug op hulle gedraai en bo-oor Mieke gaan lê om haar te beskerm. Christo vertel nou dat Monique weens die houe op haar kop haar reuksintuig heeltemal verloor het, aangesien haar senuweestelsel beskadig is. Christo se been het goed herstel hoewel hy soms met krampe sukkel. “Ons het dit in ’n mate agter ons gesit, maar elke jaar herleef ons dit maar weer op 30 Oktober. Ons sal dit seker nooit volkome kan verwerk nie. Dit was baie traumaties. Dit is nie sommer iets wat ’n mens kan vergeet nie. “Nou word ons lewe weer op sy kop gedraai.”